Il-Politika ta' dan il-Gvern hija li jkollna kunsilli lokali li jkunu effiċjenti, effettivi u qrib in-nies. Tant hu hekk, li fil-manifest elettorali tagħna wegħedna kunsilli lokali li jkunu kunsilli soċjali. Din hija wegħda li qiegħda għal qalbi b'mod partikolari u nagħtiha prijorità fix-xogħol tiegħi. Is-soltu, il-kunsilli nassoċjawhom ma' servizzi bħal dawk tat-tindif, ġbir ta' skart, irranġar ta' bankini, u twaħħil ta' bozoz. Iżda ninsew li l-kunsilli lokali qegħdin ukoll hemmhekk biex jagħmlu differenza fil-ħajja tan-nies u tal-komunitajiet tagħhom. Il-kunsill lokali huma fid-dover jgħinu sabiex irawmu u jżommu b'saħħitha l-identità tal-lokal u joħolqu komunità ta' parteċipazzjoni biex jinħass dak is-sens ta' komunità u ħbiberija, fejn ir-residenti jħossuhom li huma parti minn dak il-lokal u jħossuhom siguri. Dan huwa kunċett li għandu jkun preżenti speċjalment f'pajjiżna, fejn għandna lokalitajiet u komunitajiet żgħar u għalhekk huwa aktar faċli biex ikollna komunità magħquda. Iżda, biex nagħmlu dan, hemm bżonn li nkunu kreattivi u innovattivi biex joħorġu ħafna ideat għal strateġija sħiħa. Il-kunsilli lokali għandhom joħolqu proġetti fejn tidħol iktar il-mentalità li membri tal-komunità huma resposabbli għall-membri l-oħra tal-istess komunità, speċjalment fejn jidħlu persuni vulnerabbli fis-soċjetà. Hemm bżonn li nagħtu sapport u nieħdu ħsieb xulxin. Sabiex nerġgħu nqajmu dan is-sens ta' għaqda rridu nibdew minn proġetti żgħar, jew f'komunità żgħira ħafna jew inkella f'żoni minn komunità. Fil-ġurnata tal-lum ma nistgħux naċċettaw li jmut anzjan waħdu d-dar mingħajr ħadd ma jinduna; ma nistgħux naċċettaw li jkollna persuni li għaddejjin minn sitwazzjonijiet trawmatiċi mingħajr ħadd ma jista' jagħti daqqa t'id; ma nistgħux naċċettaw sitwazzjonijet fejn membri tal-komunità tagħna jgħaddu minn problemi ta' saħħa mingħajr ma l-bqija tal-komunità tista' tgħinhom. Din hija l-isfida tal-kunsilli lokali; li jkunu bastun għall-komunitajiet tagħhom. Fil-passat niftakru kif l-amministrazzjoni preċedenti kienet toħorġ skemi li jfallu l-kunsilli lokali. Dawn kienu skemi li jservu biss ta' propaganda a skapitu tal-qagħda finanzjarja tal-kunsilli lokali. Dan il-Gvern, partikolarment dan is-Segretarjat Parlamentari, lest biex jindirizza dawn l-isfidi li qed niffaċċjaw b'mod differenti. Aħna rridu komunitajiet li jimpurtahom minn min jagħmel parti minnhom. Irridu li l-komunità tkun hemm għall-membri tagħha li għandhom bżonn il-wens. Dan jista' jsir ukoll fejn min qed jagħti servizz jirċievi wkoll taħriġ u anke xi tip ta' kumpens żgħir bħala ringrazzjament, li forsi għalina ma jkunx sostanzjali iżda tkun turija sinifikattiva ta' apprezzament għall-ħidma tagħhom. Aħna nidħlu fi ftehim ma' ministeri oħrajn, ma' esperti u ma NGOs biex insaħħu l-forzi tagħna ħalli ngħammru l-kunsilli lokali bl-għodda u l-ħiliet neċessarji biex ikomplu jqiegħdu lill-komunità fiċ-ċentru ta' ħidmiethom. Dan l-aħħar, flimkien mal-Ministeru għall-Familja u s-Solidarjetà Soċjali u Home Economists in Action, qed inwettqu proġett fejn madwar 300 ruħ kisbu ħiliet ġodda fl-immaniġġjar tal-flus, tisjir tajjeb għas-saħħa mingħajr spejjeż żejda, kif wieħed jieħu ħsieb saħħtu, kif ukoll għarfien tad-drittijiet tal-ħaddiem u tal-konsumatur. Dan il-programm kien offrut b'xejn kemm għall-kunsilli u kif ukoll għall-parteċipanti. Dan hija t-triq li rridu l-kunsilli lokali jimxu fuqha. Il-kunsilli jridu jkunu investiment fil-komunità u jridu jkattru r-ruħ soċjali tagħhom. Fix-xhur li ġejjin se nniedu proġetti soċjali oħra, fosthom il-proġett Community Outreach through Local Councils. Permezz ta' din l-inizjattiva se nsaħħu l-vokazzjoni soċjali tal-kunsilli tagħna mingħajr ma ngħabbuhom bi spejjeż oħra sabiex ikomplu jkunu qrib in-nies.